2. ลักษณะการประกอบธุรกิจ

(2.1) ภาพรวมการประกอบธุรกิจของบริษัท บริษัทย่อย และบริษัทร่วม

บริษัท บริการเชื้อเพลิงการบินกรุงเทพ จำกัด (มหาชน) ปัจจุบันมีทุนจดทะเบียน 509.998
ล้านบาท และเรียกชำระแล้ว 509.997 ล้านบาท โดยบริษัทฯ ก่อตั้งขึ้นเมื่อวันที่ 30 ธันวาคม
2526 ด้วยทุนจดทะเบียน 80 ล้านบาท
โดยคณะรัฐมนตรีอนุมัติให้ดำเนินการตามความเห็นและมติสำนักงานคณะกรรมการพัฒนาการเศรษฐกิจและสังคมแห่งชาติในการจัดตั้งโครงการเติมน้ำมันอากาศยาน
ปัจจุบัน บริษัทฯเป็นบริษัทเดียวที่ได้รับสิทธิจากรัฐบาลไทยในการดำเนินธุรกิจจัดเก็บ
และให้บริการเติมน้ำมันเชื้อเพลิงแก่อากาศยานทุกประเภทและทุกเที่ยวบิน ณ
ท่าอากาศยานดอนเมือง โดยบริษัทฯ ให้บริการเชื้อเพลิงการบินอย่างครบวงจรทั้ง 3 ระบบ คือ
ระบบคลังน้ำมันอากาศยานระบบส่งน้ำมันอากาศยานผ่านท่อฯ และระบบเติมน้ำมันอากาศยาน
โดยมีลูกค้าหรือผู้ว่าจ้างเติมน้ำมัน คือ บริษัทผู้ค้าน้ำมันต่างๆ ที่ขายน้ำมันอากาศยานให้แก่สายการบิน
โดยบริษัทฯ มีการให้บริการเติมน้ำมันอากาศยาน 2 ประเภท คือ
น้ำมันอากาศยานสำหรับเครื่องบินไอพ่น (JET A-1) และน้ำมันอากาศยานสำหรับเครื่องบินลูกสูบ
(AVGAS)

เมื่อวันที่ 28 กันยายน 2549
ได้มีการย้ายท่าอากาศยานนานาชาติของไทยจากท่าอากาศยานดอนเมืองไปยังท่าอากาศยานสุวรรณภูมิ
โดยบริษัทฯ และบริษัทย่อยได้ให้บริการเชื้อเพลิงการบินอย่างครบวงจรทั้ง 3
ระบบเช่นเดียวกับที่ท่าอากาศยานดอนเมือง อย่างไรก็ตาม ตั้งแต่วันที่ 25 มีนาคม 2550
ได้มีการเปิดใช้ท่าอากาศยานดอนเมืองควบคู่กับท่าอากาศยานสุวรรณภูมิ
โดยมีเที่ยวบินภายในประเทศบางส่วนได้ย้ายกลับมาใช้ท่าอากาศยานดอนเมือง

นอกจากนี้ บริษัทฯ ได้ให้บริการเติมน้ำมันอากาศยานสำหรับเครื่องบินไอพ่นให้แก่สายการบินบางกอก
แอร์เวย์ ณ ท่าอากาศยานภูมิภาค 2 แห่ง คือ ท่าอากาศยานสมุย จังหวัดสุราษฎร์ธานี
และท่าอากาศยานสุโขทัย โดยบริษัทฯ
ได้รับสัญญาอนุญาตให้ดำเนินการให้บริการเติมน้ำมันอากาศยานจากบริษัท การบินกรุงเทพ จำกัด
โดยระยะเวลาการให้ดำเนินการ 12 ปี เริ่มตั้งแต่ปี 2543 ถึง 2554 และเมื่อครบอายุสัญญาแล้ว
อาจทำการขยายระยะเวลาของสัญญาต่อไปได้อีกครั้งละ 5 ปี

บริษัทฯ มีการประกอบธุรกิจผ่านบริษัทย่อย และบริษัทที่เกี่ยวข้องดังนี้

1.  บริษัท ไทยเชื้อเพลิงการบิน จำกัด

ถือเป็นบริษัทย่อย ซึ่งก่อตั้งขึ้นเมื่อวันที่ 27 พฤศจิกายน 2539 โดย ณ 31 ธันวาคม 2550
มีทุนจดทะเบียนและเรียกชำระแล้ว 530 ล้านบาท และปัจจุบันโครงสร้างผู้ถือหุ้นรายใหญ่
ประกอบด้วย บริษัทฯ ซึ่งถือหุ้นในอัตราร้อยละ 90 และ บริษัท ท่าอากาศยานไทย จำกัด (มหาชน)
(ทอท.) ซึ่งถือหุ้นในอัตราร้อยละ 10

บริษัท ไทยเชื้อเพลิงการบิน จำกัด ประกอบธุรกิจให้บริการเชื้อเพลิงอากาศยานเช่นเดียวกับบริษัทฯ
และเป็นผู้ได้รับสัมปทานในการดำเนินการให้บริการระบบส่งน้ำมันอากาศยานผ่านท่อฯ
ในบริเวณท่าอากาศยานสุวรรณภูมิจาก ทอท. เป็นระยะเวลา 30 ปี
โดยอายุสัมปทานจะเริ่มนับตั้งแต่วันแรกที่ท่าอากาศยานสุวรรณภูมิเริ่มเปิดให้บริการ

ทั้งนี้
เพื่อเป็นการตอบแทนการได้รับสัมปทานในการดำเนินการให้บริการระบบส่งน้ำมันอากาศยานผ่านท่อฯ
ณ ท่าอากาศยานสุวรณภูมิ ในสัญญาผู้ถือหุ้นของ บริษัท ไทยเชื้อเพลิงการบิน จำกัด
จึงได้กำหนดให้มีการโอนหุ้นให้ ทอท. ในอัตราร้อยละ 10 ของจำนวนหุ้นทั้งหมด ภายใน 15
วันนับแต่วันที่จดทะเบียนจัดตั้งบริษัท โดย ทอท. ไม่ต้องชำระค่าหุ้นใดๆ ทั้งสิ้น
และสิทธิในหุ้นดังกล่าวถือเป็นกรรมสิทธิ์ที่สมบูรณ์ของ ทอท. และการชำระมูลค่าหุ้นในครั้งต่อไป
รวมทั้งการเพิ่มทุนใดๆ ในส่วนของ ทอท. บริษัทฯ จะต้องรับภาระชำระเงินให้ในนามของ ทอท.
โดยหุ้นและค่าหุ้นที่ชำระแล้วในส่วนดังกล่าวจะตกเป็นสิทธิของ ทอท.

สำหรับผลประโยชน์ตอบแทนให้แก่ ทอท. ในการอนุญาตให้บริษัท ไทยเชื้อเพลิงการบิน จำกัด
เข้าดำเนินการให้บริการระบบส่งน้ำมันอากาศยานผ่านท่อฯ ณ ท่าอากาศยานสุวรรณภูมิ คือ
อัตราร้อยละ 2 ของยอดรายได้ของบริษัทก่อนหักค่าใช้จ่ายใดๆ นับตั้งแต่ปีที่เริ่มเปิดให้บริการ
โดยคำนวณเป็นรายปี แต่ทั้งนี้ ผลประโยชน์ตอบแทนโดยรวมจะต้องไม่ต่ำกว่าที่ ทอท.
ได้รับจากบริษัทฯ
เพื่อเป็นผลประโยชน์ตอบแทนจากการที่ให้เช่าระบบท่อส่งเชื้อเพลิงอากาศยานเพื่อดำเนินการให้บริการเติมเชื้อเพลิงอากาศยานภายในท่าอากาศยานดอนเมือง
ทั้งนี้ การคำนวณเงินผลประโยชน์ตอบแทนให้เป็นไปตามหลักการบัญชีที่เป็นมาตรฐานสากล
และเป็นหลักการที่คู่สัญญาทั้งสองฝ่ายยอมรับ
โดยผลตอบแทนดังกล่าวนี้เป็นรูปแบบผลตอบแทนโดยปกติที่เสนอให้แก่ ทอท.
ในฐานะเป็นคู่สัญญาผู้ให้อนุญาต โดยมิใช่ในฐานะผู้ถือหุ้นของบริษัท ไทยเชื้อเพลิงการบิน จำกัด

2.  บริษัท บริการน้ำมันอากาศยาน จำกัด

ถือเป็นบริษัทย่อย ซึ่งก่อตั้งขึ้นเมื่อวันที่ 11 มิถุนายน 2529 โดย ณ 31 ธันวาคม 2550
มีทุนจดทะเบียนและทุนชำระแล้วจำนวน 120,000 บาท และโครงสร้างผู้ถือหุ้นรายใหญ่
ประกอบด้วย บริษัทฯ ซึ่งถือหุ้นในอัตรา ร้อยละ 83.33 และบมจ.ปตท. ซึ่งถือหุ้นในอัตราร้อยละ
16.67

บริษัท บริการน้ำมันอากาศยาน จำกัด ประกอบธุรกิจเติมน้ำมันให้แก่อากาศยาน (Intoplane)
ซึ่งเป็นการรับเหมาเฉพาะแรงงาน โดยเริ่มแรกจะเป็นการรับจ้างบริษัทฯ
เติมน้ำมันเชื้อเพลิงให้แก่สายการบิน ต่อมา
ภายหลังบริษัทฯ มีนโยบายดำเนินงานด้านเติมน้ำมันเอง บริษัท บริการน้ำมันอากาศยาน จำกัด
จึงไม่มีการประกอบกิจการใดๆ ตั้งแต่ปี 2536 จนถึงเดือนกันยายน 2544 ทั้งนี้ ตั้งแต่เดือนตุลาคม
2544 ได้เริ่มดำเนินการรับจ้างบริษัทฯ ให้บริการเติมน้ำมันอากาศยาน ณ ท่าอากาศยานสมุย
และท่าอากาศยานสุโขทัย

3.  บริษัท เจพี-วัน แอสเซ็ท จำกัด

ถือเป็นบริษัทย่อย ซึ่งก่อตั้งขึ้นเมื่อวันที่ 23 มีนาคม 2547 โดย ณ 31 ธันวาคม 2550
มีทุนจดทะเบียน และทุนชำระแล้วจำนวน 600 ล้านบาท และโครงสร้างผู้ถือหุ้นรายใหญ่
ประกอบด้วย บริษัทฯ ซึ่งถือหุ้นในอัตรา ร้อยละ 50 กลุ่มสยามอินเวสท์เมนท์ฟันด์
ถือหุ้นในอัตราร้อยละ 42.5 และ บมจ.กรุงเทพประกันภัย ถือหุ้นในอัตราร้อยละ 7.5
โดยการร่วมลงทุนในโครงการนี้ของบริษัทฯ เป็นการขยายขอบเขตการดำเนินธุรกิจ
ให้ครอบคลุมถึงการขนส่งน้ำมันอากาศยานมายังคลังน้ำมันของบริษัทฯที่ท่าอากาศยานสุวรรณภูมิ
เป็นการขยายฐานรายได้เพิ่มขึ้นจากเดิม
อีกทั้งมีผลเป็นการส่งเสริมความได้เปรียบเชิงกลยุทธ์ทางการตลาดในลักษณะการให้บริการครบวงจร
(One Stop Service) ซึ่งคู่แข่งไม่มีความพร้อมที่จะทำได้เช่นบริษัทฯ

บริษัท เจพี-วันแอสเซ็ท จำกัด
ประกอบธุรกิจขนส่งน้ำมันเชื้อเพลิงทางระบบท่อส่งน้ำมันใต้พื้นดินจากมักกะสันไปยังท่าอากาศยานสุวรรณภูมิ
โดยการวางท่อฝังใต้ดินขนานกับทางรถไฟเข้าสู่คลังน้ำมันของบริษัทฯที่ท่าอากาศยานสุวรรณภูมิ

4.  บริษัท ขนส่งน้ำมันทางท่อ จำกัด

เป็นบริษัทที่เกี่ยวข้อง ซึ่งก่อตั้งขึ้นเมื่อวันที่ 22 กรกฎาคม 2534
ตามมติคณะรัฐมนตรีตามข้อเสนอของคณะกรรมการนโยบายพลังงานแห่งชาติ
เพื่อประกอบกิจการด้านการเก็บรักษา
และดำเนินการขนส่งน้ำมันเชื้อเพลิงทางระบบท่อส่งน้ำมันใต้พื้นดินซึ่งสร้างขนานกับทางรถไฟ
มีระยะทางรวม 69 กิโลเมตรจากโรงกลั่นน้ำมันบางจากผ่าน คลังน้ำมันเชลล์
และเชฟรอนที่ช่องนนทรี ไปยังคลังน้ำมันของบริษัทฯ ที่ท่าอากาศยานดอนเมือง
และไปสิ้นสุดที่คลังน้ำมันของบริษัท ขนส่งน้ำมันทางท่อ จำกัด ที่อำเภอบางปะอิน
จังหวัดพระนครศรีอยุธยา ซึ่งเป็นศูนย์รวมการรับและจ่ายน้ำมันเพื่อกระจายสู่ภูมิภาคต่างๆ
ของประเทศไทย โดยวัตถุประสงค์หลักในการจัดตั้งบริษัท คือ
เพื่อลดผลกระทบจากมลภาวะที่มีต่อสิ่งแวดล้อมและการจราจรติดขัดในเขตกรุงเทพมหานคร
อันเนื่องมาจาการขนส่งน้ำมันจากการขนส่งอื่นๆ เช่น รถบรรทุก และรถไฟ
ปัจจุบันบริษัทมีทุนจดทะเบียนและทุนชำระแล้วจำนวน 1,592 ล้านบาท
และโครงสร้างผู้ถือหุ้นรายใหญ่ ประกอบด้วย

  ---- ----------------------------------------- ------------------------
                                                 ถือหุ้นในอัตราร้อยละ

       ธนาคารไทยพาณิชย์ จำกัด (มหาชน)               16.75

       บริษัท บริการเชื้อเพลิงการบินกรุงเทพ จำกัด (มหาชน) 16.67

       ธนาคารกสิกรไทย จำกัด (มหาชน)                15.59

       บริษัท บางจากปิโตรเลียม จำกัด (มหาชน)          11.41

       บริษัท ทุนลดาวัลย์ จำกัด                        8.35

       บริษัท การบินไทย จำกัด (มหาชน)                8.35
  ---- ----------------------------------------- ------------------------

ตารางแสดงโครงสร้างกลุ่มบริษัทฯ

ณ 31 ธันวาคม 2550

+---+------------------------------+--------+--------+-----------------+
|   | ชื่อบริษัท                       | ร้อยละ  | ความ   | ลักษณะ           |
|   |                              |        |        |                 |
|   |                              | ของ    | สัมพันธ์  | การประกอบธุรกิจ   |
|   |                              |        |        |                 |
|   |                              | ก      |        |                 |
|   |                              | ารถือหุ้น |        |                 |
+---+------------------------------+--------+--------+-----------------+
| 1 | บริษัท ไทยเชื้อเพลิงการบิน จำกัด    | 90.00  | บ      | บริการ           |
| . |                              |        | ริษัทย่อย | เชื้อเพลิงอากาศยาน |
|   | (Thai Aviation Refuelling    |        |        |                 |
|   | Company Limited)             |        |        |                 |
+---+------------------------------+--------+--------+-----------------+
| 2 | บริษัท บริการน้ำมันอากาศยาน จำกัด  | 83.33  | บ      | เติมน้ำมันเชื้อเพลิง  |
| . |                              |        | ริษัทย่อย |                 |
|   | (Intoplane Service Company   |        |        | ให้แก่อากาศยาน    |
|   | Limited)                     |        |        |                 |
+---+------------------------------+--------+--------+-----------------+
| 3 | บริษัท เจพี-วัน แอสเซ็ท จำกัด      | 50.00  | บ      | ขนส่งน้ำมันทางท่อ   |
| . |                              |        | ริษัทย่อย |                 |
|   | (JP-One Asset Company        |        |        |                 |
|   | Limited)                     |        |        |                 |
+---+------------------------------+--------+--------+-----------------+
| 4 | บริษัท ขนส่งน้ำมันทางท่อ จำกัด      | 16.67  | บริษัท   | ขนส่งน้ำมันทางท่อ   |
| . |                              |        |        |                 |
|   | (Fuel Pipeline               |        | ที่เ     |                 |
|   | Transportation Limited)      |        | กี่ยวข้อง |                 |
+---+------------------------------+--------+--------+-----------------+

นโยบายการแบ่งการดำเนินงานของบริษัทในกลุ่ม

สำหรับธุรกิจบริการเชื้อเพลิงอากาศยาน
ปัจจุบันมีนโยบายแบ่งการดำเนินธุรกิจภายในกลุ่มบริษัทอย่าง
ชัดเจน กล่าวคือ บริษัท บริการเชื้อเพลิงการบินกรุงเทพ จำกัด (มหาชน)
จะดำเนินธุรกิจให้บริการเชื้อเพลิงการบินครบวงจรทั้งระบบส่งน้ำมันอากาศยานผ่านท่อฯ
ระบบคลังน้ำมันอากาศยาน และระบบเติมน้ำมันอากาศยาน
ภายในท่าอากาศยานดอนเมืองแต่เพียงผู้เดียว รวมถึงเป็นผู้ให้บริการในท่าอากาศยานภูมิภาคด้วย
และสำหรับท่าอากาศยานสุวรรณภูมิ บริษัทฯ เป็นผู้ดำเนินการให้บริการระบบคลังน้ำมันอากาศยาน
และระบบเติมน้ำมันอากาศยาน ในขณะที่บริษัท ไทยเชื้อเพลิงการบิน จำกัด
จะเป็นผู้ให้บริการเฉพาะระบบส่งน้ำมันอากาศยานผ่านท่อฯ ภายในท่าอากาศยานสุวรรณภูมิ

สำหรับธุรกิจขนส่งน้ำมันทางท่อ บริษัท ขนส่งน้ำมันทางท่อ จำกัด เป็นบริษัทในกลุ่มที่ดำเนินธุรกิจนี้
ทั้งนี้ สำหรับ บริษัท เจพี-วัน แอสเซ็ท จำกัด ซึ่งเป็นบริษัทย่อยของบริษัทฯ นั้น
จะลงทุนเฉพาะในโครงการวางท่อส่งน้ำมันเส้นทางมักกะสันไปยังท่าอากาศยานสุวรรณภูมิเท่านั้น

ส่วนบริษัท บริการน้ำมันอากาศยาน จำกัด
ดำเนินธุรกิจเติมน้ำมันเชื้อเพลิงให้แก่อากาศยานโดยรับจ้างบริษัทฯ ให้บริการเติมน้ำมันอากาศยาน
ณ ท่าอากาศยานสมุย และท่าอากาศยานสุโขทัย ซึ่งตามนโยบายในปัจจุบัน บริษัท
บริการน้ำมันอากาศยาน จำกัด
จะให้บริการเติมน้ำมันเชื้อเพลิงอากาศยานเฉพาะที่ท่าอากาศยานภูมิภาคเท่านั้น

ทั้งนี้
นโยบายของกลุ่มบริษัทอาจมีการปรับเปลี่ยนไปตามปัจจัยทางด้านสภาวะเศรษฐกิจการเมืองและสภาวะการแข่งขันทางธุรกิจ
อย่างไรก็ตาม นโยบายการดำเนินธุรกิจใดๆ ของแต่ละบริษัทในกลุ่มจะเป็นไปเพื่อให้
เอื้อประโยชน์สูงสุดในการดำเนินธุรกิจของทั้งกลุ่มบริษัท

(2.2) สัดส่วนรายได้จากแต่ละกลุ่มธุรกิจ

ปี 2548 บริษัทฯ มีรายได้รวม 1,220.49 ล้านบาท เพิ่มขึ้น 112.54 ล้านบาท
สาเหตุหลักมาจากรายได้ค่าบริการที่เพิ่มขึ้น เนื่องมาจากปริมาณการเติมน้ำมันที่เพิ่มขึ้นร้อยละ 2.81
เมื่อเทียบกับปี 2547 รวมทั้งบริษัทฯ ได้ปรับเพิ่มอัตราค่าบริการตั้งแต่เดือนพฤศจิกายน 2547
และการอ่อนตัวลงของค่าเงินบาทเมื่อเทียบกับดอลลาร์สหรัฐซึ่งส่งผลกระทบทางบวกต่อรายได้ของบริษัทฯ
โดยค่าเงินบาทเฉลี่ยอ่อนค่าลงเล็กน้อยจาก 40.27 บาทต่อดอลลาร์ ในปี 2547 เป็นประมาณ
40.36 บาทต่อดอลลาร์ในปี 2548

ปี 2549 บริษัทฯ มีรายได้รวมทั้งสิ้นจำนวน 1,532.59 ล้านบาท เพิ่มขึ้น 312.10 ล้านบาท
คิดเป็นอัตราการเพิ่มขึ้นร้อยละ 25.6 จากปีที่ผ่านมา
สาเหตุหลักมาจากปริมาณน้ำมันที่ให้บริการรวมเพิ่มขึ้นร้อยละ 4.92 ซึ่งปริมาณน้ำมันที่บริษัทฯ
ให้บริการเติมน้ำมันนั้นมีอัตราการเพิ่มขึ้นร้อยละ 2.43 จากปีที่ผ่านมา
จึงส่งผลให้รายได้ค่าบริการของบริษัทฯ เพิ่มขึ้นในอัตราร้อยละ 24.7 จากปี 2548
ประกอบกับการเปิดใช้อย่างเป็นทางการของท่าอากาศยานสุวรรณภูมิตั้งแต่วันที่ 28 กันยายน 2549
ซึ่งบริษัทฯ มีส่วนแบ่งการตลาดสำหรับการให้บริการเติมน้ำมันอากาศยานสูงถึงร้อยละ 90
และการเพิ่มขึ้นของรายได้อื่นๆ ของบริษัทฯ จาก 37.18 ล้านบาทในปี 2548 เป็น 81.14
ล้านบาทในปี 2549 ซึ่งส่วนใหญ่ประกอบด้วยรายได้ที่มาจากบริษัทย่อย อาทิเช่น
กำไรจากอัตราแลกเปลี่ยนที่ยังไม่เกิดขึ้นจริงและรายได้ค่าธรรมเนียมการค้ำประกันในอัตราร้อยละ
1 ต่อปีของยอดสินเชื่อค้างชำระของ บริษัท ไทยเชื้อเพลิงการบิน จำกัด (TARCO) จำนวน 36.8
และ 10.9 ล้านบาท ตามลำดับ รายได้ดอกเบี้ยรับของบริษัทฯ จำนวน 12.70 ล้านบาท
กำไรจากอัตราแลกเปลี่ยนที่ยังไม่เกิดขึ้นจริงของ บริษัท เจพี-วัน แอสเซ็ท จำกัด (JP-One)
จำนวน 0.24 ล้านบาท ฯลฯ

ปี 2550 บริษัทฯ มีรายได้รวมทั้งสิ้นจำนวน 2,258.09 ล้านบาท เพิ่มขึ้น 725.50 ล้านบาท
คิดเป็นอัตราการเพิ่มขึ้นร้อยละ 47.3 จากปีที่ผ่านมา
สาเหตุหลักมาจากปริมาณน้ำมันที่ให้บริการรวมเพิ่มขึ้นร้อยละ 7.4
ส่งผลให้รายได้ค่าบริการของบริษัทฯ เพิ่มขึ้นในอัตราร้อยละ 53.8 จากปี 2549
(โดยปริมาณน้ำมันที่บริษัทฯ ให้บริการเติมน้ำมันนั้นใกล้เคียงกับปีที่ผ่านมาที่ 4,161.0 ล้านลิตร)
สำหรับรายได้จากการให้เช่าทรัพย์สินของบริษัทฯ มีจำนวนทั้งสิ้น 20.2 ล้านบาท
ลดลงจากปีที่ผ่านมาร้อยละ 33.5
โดยมีสาเหตุหลักมาจากรายได้ค่าเช่าระบบขนส่งน้ำมันทางท่อของบริษัท ขนส่งน้ำมันทางท่อ จำกัด
(FPT) ลดลงอย่างเป็นสาระสำคัญ แม้ว่าจะได้รับรายได้ค่าเช่าดังกล่าวข้างต้นจาก JP-One
มาชดเชยบ้าง แต่ก็ยังอยู่ในระดับที่ต่ำกว่าเมื่อเทียบกับรายได้ของปีที่ผ่านมา
และสำหรับรายได้อื่นของบริษัทฯ มีจำนวนรวมทั้งสิ้น 51.7 ล้านบาท ลดลงจากปีที่ผ่านมาร้อยละ
36.3
ซึ่งส่วนใหญ่ประกอบด้วยรายได้จากการจ่ายชำระคืนต้นเงินกู้ตามตารางการชำระหนี้และการชำระเงินต้นก่อนกำหนดจาก
FPT เป็นจำนวน 12.2 ล้านบาท รายได้ดอกเบี้ยรับและส่วนลดรับจากตั๋วเงินคลังจำนวน 17.2
ล้านบาท รายได้ค่าธรรมเนียมการค้ำประกันจาก TARCO และ JP-One ในอัตราร้อยละ 1
ต่อปีของยอดสินเชื่อค้างชำระจำนวน 12.1 ล้านบาท
กำไรจากอัตราแลกเปลี่ยนที่ยังไม่เกิดขึ้นจริงของกลุ่มบริษัทฯ จำนวน 14.6 ล้านบาท ฯลฯ

ตารางแสดงโครงสร้างรายได้ของบริษัทเป็นรายปี (แยกตามประเภทธุรกิจ)

ปี 2548 ถึง ปี 2550

(หน่วย : ล้านบาท)

  ------------------------ -------- ---------- ---------- ------- ---------- ------- ---------- -------
  สายผลิตภัณฑ์/               ดำเนิน    %การถือหุ้น   ปี 2548             ปี 2549             ปี 2550     

  กลุ่มธุรกิจ                  การโดย   ของบริษัท    จำนวนเงิน   ร้อยละ   จำนวนเงิน   ร้อยละ   จำนวนเงิน   ร้อยละ

  1. รายได้ค่าบริการ                                                                               

                           BAFS                1,139.37   93.4    1,232.35   80.4    1,488.06   65.9

                           TARCO    90%        -          -       166.17     10.8    610.29     27.0

                           JP-One   50%        -          -       22.56      1.5     87.83      3.9

  2.                                                                                            
  รายได้จากการให้เช่าทรัพย์สิน *                                                                      

                           BAFS                43.94      3.6     30.37      2.0     20.20      0.9

                           TARCO    90%        -          -       -          -       -          -

                           JP-One   50%        -          -       -          -       -          -

  3. รายได้อื่น ๆ **                              37.18      3.0     81.14      5.3     51.71      2.3

  รวม                                          1,220.49   100     1,532.59   100.0   2,258.09   100.0
  ------------------------ -------- ---------- ---------- ------- ---------- ------- ---------- -------

หมายเหตุ * รายละเอียดรายได้จากการเช่าทรัพย์สิน
สามารถดูได้ในตารางแสดงรายได้จากการให้เช่าทรัพย์สินของบริษัทฯ

  ** รายได้อื่น ๆ ประกอบด้วย รายได้จากการถ่ายน้ำมัน รวมทั้งกำไร(ขาดทุน)
  จากอัตราแลกเปลี่ยน รายได้จากการลงทุนในรูปแบบอื่น เช่น ดอกเบี้ยรับ
  และรายได้ค่าธรรมเนียมการค้ำประกัน
  และส่วนแบ่งผลกำไร-ขาดทุนจากเงินลงทุนตามวิธีส่วนได้เสีย